Санта Брэмар

**«Са́нта Брэ́мар»** — сумеснае харчовае прадпрыемства Беларусі, заснаванае ў сакавіку 1998 году ў Берасьці.

На 2021 год выпускала звыш 1000 найменьняў харчаваньня 13 відаў: селядзец, чырвоная рыба, ікра, спрэд, морапрадукты, сурымі, кансэрва, салата, водарасьці, паўфабрыкаты, марозіва, вада і напоі. Вырабы збывалі ў 45 краінах. Беларуска-нямецкае прадпрыемства наймала звыш 5500 працаўнікоў. За 2020 год на 6 заводах у Беларусі і Расеі выпусьцілі звыш 120 000 тонаў выбараў пад 7-ю таварнымі знакамі: «Санта Брэмар», «Расейскае мора» і «Маціяс» (рыба), «Бабуля Гануля» (варэнікі і пяльмені), «Юкі», «Топ» і «Салета» (марозіва). Морапрадукты і рыбу закупалі ў 20 краінах. Замежныя гандлёвыя прадстаўніцтвы працавалі ў 4 краінах Эўропы — Малдове (Кішынёў і Рышкань), Нямеччыне (Брэмэгафэн), Расеі (Балашыха, Маскоўская вобласьць) і Ўкраіне (Сьвятапятроўскае сяло, Кіева-Сьвятошынскі раён).

## Мінуўшчына
На пачатку 1998 году начальнік канструктарскага бюро заводу Міхаіл Машэнскі разам з сынам Аляксандрам заснаваў у Берасьці беларуска-нямецкае прадпрыемства «Санта Брэмар», якое стала выпускаць філе селядца пад таварным знакам «Маціяс». У сакавіку 1998 году прадпрыемства ўступіла ў свабодную эканамічную зону «Берасьце». У 2000 годзе пачалі вырабляць марозіва «Топ» у вафэльных кубках. У 2001 годзе запусьцілі вытворчасьць марозіва «Юкі» ў выглядзе брыкетаў, тартоў і эскімо. У 2002 годзе сталі вырабляць ікру мойвы ў падліве. У 2003 годзе вытворчасьць пашырылі за кошт пяльменяў «Бабуля Гануля». Пазьней да іх дадалі бліны, варэнікі, клёцкі, сырнікі і цеста. У 2004 годзе першымі ў Беларусі пачалі выпуск крабавых палачак з сурымі. Пазьней вытворчасьць дапоўнімі салатамі «Самы час» і такімі морапрадуктамі ў алеі і заліўцы, як васьміногі, кальмары, каракаціцы, крэвэткі і мідыі. У 2006 годзе пачалі вырабляць прыпраўлены ласось, у тым ліку сёмгу і фарэль з Нарвэгіі. Яго сталі выпускаць без кансэрвантаў на 4-ы дзень пасьля ўлову. У 2010 годзе запусьцілі новую вытворчасьць філе селядца. У 2013 годзе «Санта Брэмар» набыла прадпрыемства «Расейскае мора».

У 2015 годзе пачалася вытворчасьць крэм-пасты з антарктычнага крылю. На сакавік 2015 году «Санта Брэмар» вырабляла звыш 500 найменьняў харчаваньня, якое пастаўлялі ў краіны Азіі, Паўночнай Амэрыкі, Эўропы і Новую Зэляндыю. Таксама «Санта Брэмар» было даччыным прадпрыемствам СП «Санта Імпэкс Берасьце». На красавік 2015 году прадпрыемства налічвала 5 цэхоў і наймала звыш 3500 чалавек. Звыш паловы збыту прыпадала на Беларусь. «Санта Брэмар» быў найбольшым вытворцам ікры, морапрадуктаў і рыбы ў Беларусі. На лістапад 2015 году «Санта Брэмар» перапрацоўваў да 100 тонаў селядца штодня. На чэрвень 2017 году «Санта Брэмар» вырабляў 60 тонаў марозіва за содні, большасьць якога складаў плямбір 15-адсоткавай тлустасьці. Сярод іншага, выпускалі жэлейны лёд, лёд з мармэлядам, марозіва-суфле, ёгуртнае марозіва, шматслойныя рулеты і торты зь бісквітам. У Беларусі збывалі 25 % марозіва, а большасьць пастаўлялі ў Расею, Ізраіль, Малдову, Грузію, Канаду і Кітай. 18—22 лютага ў Дубаі (Аб’яднаныя Арабскія Эміраты) «Санта Брэмар» прадставіў свае вырабы на Міжнароднай выставе харчаваньня Заліва. 1 сакавіка 2019 году падчас «Вялікай размовы ў прэзыдэнта» ў Нацыянальным выставачным цэнтры «Белэкспа» кіраўнік прадпрыемства «Санта Брэмар» Аляксандар Машэнскі згадаў: «Першы калгас, у які мы пайшлі з інвэстыцыямі — гэта парадку 40 мільёнаў даляраў — толькі зараз, пасьля 10 гадоў, пачаў даваць аддачу». 23 кастрычніка 2019 году Галоўная мытная ўправа Кітаю акрэдытавала «Санта Брэмар» для паставак рыбы. Па выніках 2020 году «Санта Брэмар» увайшоў у 10-ку найбольшых падаткаплатнікаў Берасьцейскай вобласьці. У 2021 годзе адчынілі безадкідавую таварню. На 2021 год «Санта Брэмар» выпускаў звыш 1000 найменьняў харчаваньня.

## Крыніцы

## Вонкавыя спасылкі
* 
* 

Катэгорыя:Беларускія харчовыя кампаніі
Катэгорыя:Прадпрыемствы Берасьця
Катэгорыя:Зьявіліся ў 1998 годзе